Chentilicios en aragonés

Os **[[chentilicio]]s en [[Idioma aragonés|aragonés]]** se fan d'una manera pareixida a la d'as atras luengas neolatinas pero se presentan condicionaus por l'actual proceso de desaparición y substitución lingüistica.

## Chentilicios regulars
Os chentilicios regulars se fan adhibindo a lo nombre d'o puesto un sufixo, que puet estar:

* Sufixo -és, derivau patrimonial d'o sufixo latín *[[sufixo -ense|-ense]]*: *[[montanyés]]*, *[[aragoneses|aragonés]]*, *[[Val de Benás|benasqués]]*, *[[Campo (Uesca)|campés]]*, *[[Chaca|chaqués]]*, *[[Lecina|lecinés]]*, *[[Sarrablo|sarrablés]]*, *[[A Partacua|partacués]]*.
* Sufixo -ense, sufixo latín que ha arribau en l'aragonés por vía culta: *[[Biescas|biesquense]]*, *[[ayerbe]]nse*, *[[Borau|borabense]]*, *[[Monzón|montisonense]]*, *[[Fonz|foncense]]* y que a vegadas substituye a la voz patrimonial, como ha esdeveniu con *[[Puértolas|puertolense]]*, que substituye a *portolés*.
* Sufixo -ín(o): *[[Val de Chistau|chistabín]]*.
* Sufixo -án(o): *[[zaragoza]]no*.
* Sufixo -uto: *[[Panticosa|panticuto]]*, *[[Sallent de Galligo|sallenuto]]*.
* Sufixo -er(o): *[[Canal de Berdún|berduner]]*, *canfranero*, *[[Fanlo|fanler]]*, *[[Maranchón|maranchonero]]*, *santacruzero* (fan o plurar en -ers: *berduners*, *canfraners*, *fanlers*, *maranchoners*, *santacruzers*).
* Sufixo -í: ye d'orichen arabe y no se troba guaire en aragonés, manimenos lo trobamos entre os elementos no latinos d'os textos escritos en latín medieval aragonés (*[[mozarabes|mozarabí]]*), en textos mes tardanos (*[[morabatín|morabedís]]*), y dica en o lexico comercial d'o sieglo XV(*maquí*). Dende antigo l'aragonés ha teniu una tendencia a asimilar-lo a l'anterior en -ín, y d'astí o nombre *[[marroquino]]* d'una moneda u o zoonimo "chabalín". Tamién se puet pensar que a vegadas si trobamos o sufixo -í puet no estar una parola con chentilicio arabe y estar o un chentilicio catalán cognato d'o sufixo -ín(o): -í, -ina.
* Sufixo -enyo, derivau de diferents terminacions latinas como *-ENIUS* u *-INEUS* por o que fa a os chentilicios, ye poco documentau en aragonés (*corderinas estremenyas* se troba en o lexico comercial aragonés d'Exea d'Albarracín en o sieglo XV. En castellano se troba mes a sobén en chentilicios relativos a toponimos musulmans: *[[Madrit|madrileño]]*, *[[Albazet|albaceteño]]*, *[[rifenyos|rifeño]]*, *[[kabilenyos|kabileño]]*, adaptables a l'aragonés.
* Sufixo -enco: se fa servir poco como chentilicio, entre os pocos casos *[[Sarllé|sarllerenco]]*, *[[Pireneus|pirinenco]]*, *[[abi]]enco*.
* Sufixo -aco: s'aplica a etnonimos que vienen de luengas a on bi ha o fonema *k* pa fer o chentilicio: *[[polacos|polaco]]*, *[[pazinacos|pazinaco]]*, *[[cazacos|cazaco]]*, *[[cosacos|cosaco]]*, etcetera...
*Sufixo -eu: ye un sufixo culto present en bel chentilicio amprau dende o latín u o griego: *[[Europa|europeu]]*. A vegadas estos chentilicios son ligaus a un contexto biblico: *[[Cirenaica|cireneu]]*, *[[Galilea|galileu]]*, *[[Chudea|chudeu]]*.

## Chentilicios irregulars
Bi ha casos de derivación por parasintesi con os sufixos anteriors:
**[[A Fueva|fovano]]*, *portolés*, *[[Pueyo de Fanyanars|poyero]]*, *[[teruel]]ano*.

Bi ha casos de derivación con os sufixos anteriors y presencia de consonants como a -t-:
**[[Ansó|ansotano]]*, *[[Bielsa|belsetán]]*, *[[fago]]tano*, *[[Sola|soletano]]*.

Bi ha chentilicios que se relacionan con etnonimos anteriors a la formación d'o toponimo que representan como *[[gascons|gascón]]* (habitant de Gascunya), u que tienen una explicación polemica como *[[Espanya|espanyol]]*.

En toponimos remataus en -a como *[[Navarra]]* se puet fer o chentilicio con a terminación -o, -os, -a, -as, ("navarro", "navarros").

Bi ha chentilicios irregulars que se fan a partir de radices diferents como *[[Val d'Hecho|cheso]]*, *montisonense* (que se remonta a *Mont de Sión* y compite con a variant popular *monzonero*, derivada de Monzón), y *[[angleses|anglés]]* (que se remonta a *Anglia* y no a *[[Anglaterra]]*).

Faltadas, embotadas y parolas normals han puesto tener relación en a formación de chentilicios, asinas por eixemplo os de Fago tamién son conoixius como *[[Fago|faguenyo]]s* pareixiu a lo famoso viento *[[fagüenyo]]*.

Si no existe o chentilicio se fa con a preposición "de" y o nombre d'o puesto, por eixemplo *una muller de Liechtenstein*.

L'eclix que ha sufriu l'aragonés por cualques sieglos y o proceso actual de desaparición d'a luenga fa que s'haigan perdiu chentilicios con sufixo como *[[Puértolas|portolés]]* (redueito a un apelliu muito común) y chentilicios irregulars como *[[Piteus|peitavín]]*.

## Os chentilicios en castellano d'Aragón
Bi ha chentilicios usuals en castellano d'Aragón que pueden remontar-se a una etapa en a que se charraba aragonés u que son perfectament adaptables a l'aragonés.
* Sufixo -aco: *[[Zuera|zuraco]]*.
* Sufixo -enco: *[[Villar d'el Cobo|villarenco]]*.
* Sufixo -ero: *[[Escatrón|escatronero]]*, *[[Novallas|novallero]]*, *[[Lo Pueyo (Xiloca)|poyero]]*.
* Sufixo -esco: *[[Chiprana|chipranesco]]*.
* Sufixo -í: en derivaus de toponimos arabes u orientals: *[[Calatayú|calatayubí]]*.
* Sufixo -ín(o): *[[Berche|bergelino]]*, *[[casp]]olino*, *[[Foz-Calanda|focino]]*, *[[Sant Per de Calanda|santperín]]*, *moncaín*.

## Referencias

## Bibliografía
* Manuel Alvar: *[[ALEANR|Atlas lingüístico y etnográfico de Aragón, Navarra y Rioja]]*. Institución Fernando el Católico. Departamento de Geografía Lingüística, Institución Fernando el Católico de la Excma. Deputación Provincial de Zaragoza, 1983. Lama 6.
* María del Pilar Garcés Gómez: *La formación de gentilicios en varias zonas españolas*. Localización: Actas del I Congreso Internacional de Historia de la Lengua Española, Vol. 2, 1988, ISBN 84-7635-36-8.

## Se veiga tamién
* Toponimia aragonesa.
* Chentilicio.